El vicepresident de Mobilitat de l'Àrea Metropolitana de Barcelona, Antoni Poveda, considera que els criteris establerts per la Generalitat per repartir mascaretes als usuaris de transport públic són "poc concrets i insuficients" i demana millorar els criteris de distribució. El Departament d'Interior preveu fer el repartiment a ciutats de més de 30.000 habitants, tot i que algunes poblacions encara estan per concretar. Hi haurà un centenar de punts estratègics, com línies o intercanviadors d'alta afluència de gent. "Hi ha el risc que les mascaretes no arribin a bona part dels usuaris. Més de la meitat dels usuaris es quedaran sense, especialment aquells que utilitzen la xarxa d'autobusos o estacions ferroviàries perifèriques", diu Poveda El vicepresident de Mobilitat de l'AMB també demana a la Generalitat que verifiqui i faci complir a les empreses les mesures de flexibilització de la jornada amb l’objectiu de descongestionar les hores punta del transport públic i garantir una mobilitat segura i de qualitat. "Hem de garantir el retorn progressiu a la normalitat. Els ciutadans s’han de poder desplaçar de manera segura i amb prou nivell de qualitat", exposa Poveda, i afegeix que "en una situació extraordinària com l'actual, cal adoptar mesures extraordinàries i obligatòries, més enllà de les recomanacions". Pel que fa al transport per carretera, Poveda demana la "implantació immediata"  i provisional de nous carrils bus VAO als accessos a BCN, per augmentar la freqüència de pas, reduir l'ocupació dels autobusos i augmentar la separació entre viatgers. En aquest sentit, l'AMB es posa a disposició de la Generalitat per decidir conjuntament la ubicació d'aquests carrils.

Summary: L'AMB reclama millorar els criteris de repartiment de mascaretes al transport públic


El ministre d'Exteriors espanyol, Josep Borrell, ha lamentat que la primera ministra britànica Theresa May i el líder laborista Jeremy Corbyn hagin començat "tard" les negociacions sobre el Brexit, però ha assegurat que confia en un acord "interpartidista" entre tots dos. A la seva arribada aquest dilluns a Luxemburg per la reunió del Consell d'Afers Exteriors de la UE, Borrell ha afirmat que no han "perdut l'esperança" que tories i laboristes pactin donar suport a l'Acord de Retirada. "Seria l'escenari ideal", ha dit Borrell. Ara bé, si això no passa, Borrell creu que una pròrroga llarga seria "un mal menor" davant l'alternativa d'un Brexit dur. La primera ministra britànica Theresa May va demanar la setmana passada a la Unió Europea un segon ajornament del Brexit fins al 30 de juny. La líder tory ha proposat "acordar un calendari" "permeti al Regne Unit sortir del bloc abans del 23 de maig" si el parlament ratifica a temps de l'Acord de Retirada. May està mantenint converses amb el líder de l'oposició, el laborista Jeremy Corbyn, per intentar pactar un acord sobre el Brexit i superar l'actual "impàs". Per la seva banda, el president del Consell Europeu, Donald Tusk té la intenció de proposar als 27 governs de la UE que concedeixin una pròrroga "flexible" de 12 mesos a Londres amb la possibilitat d'escurçar-la si el parlament britànic aprova l'Acord de Retirada abans. Segons va assegurar el president de la Comissió Europea Jean-Claude Juncker dimecres, la Unió Europea està disposada a concedir aquesta segona pròrroga del Brexit si el parlament britànic aprova l'acord de sortida abans del 12 d'abril, però els líders europeus hauran de decidir a la cimera extraordinària del pròxim dimecres fins quan i en quines condicions l'atorguen. Primera pròrroga La primera data per a la sortida del Regne Unit estava fixada per al 29 de març però la setmana abans, davant la negativa de la Cambra dels Comuns a ratificar l'acord pactat per May, la líder tory va demanar un ajornament curt que li permetés intentar un altre cop aconseguir una majoria favorable. Els 27 van concedir a May una pròrroga fins al 22 de maig si els diputats britànics aprovaven l'acord abans del 29 de març, però en cas contrari, l'ajornament seria només fins al 12 d'abril. El parlament britànic no va donar el seu vistiplau abans del 29 de març i, per tant, la data actual prevista per la sortida dels britànics és el 12 d'abril.

Summary: Borrell lamenta que May i Corbyn hagin començat "tard" les negociacions però confia en un acord "interpartidista"


Els Castellers de Vilafranca agafen embranzida en el Concurs de Castells. Els Verds han descarregat en primera ronda un sòlid 3 de 10 amb folre, el cinquè d’aquesta temporada, i se situen en la primera posició del certamen. El castell de més nivell que es presentava en aquesta ronda, però, era el 4 de 10 amb folre i manilles, de la mà de la Colla Vella dels Xiquets de Valls. Els de la camisa rosada volien descarregar per fi una construcció que havien carregat per primer cop el 19 de setembre passat, també a Tarragona, però aquest diumenge tampoc no ho han aconseguit i el castell ha cedit quan estaven a punt de sortir els sisens. La resta de colles han completat una bona actuació, amb tots els castells descarregats.  La diada ha començat amb una actuació conjunta en què els Xiquets de Reus i els Castellers de Sabadell han descarregat el 5 de 8 amb folre, i els Nens del Vendrell també han completat el 4 de 8 amb l’agulla.  La Colla Joves dels Xiquets de Valls ha iniciat les actuacions en solitari desmuntant un peu del 5 de 9 amb folre i, seguint les normes del Concurs, el torn ha passat als Castellers de Mataró, que han intentat el primer castell de 9 de la jornada. Els del Maresme han descarregat amb solvència el 3 de 9 amb folre, el desè del seu compte particular aquesta temporada. Els Verds signen un gran 3 de 10  A continuació, els Castellers de Vilafranca han començat la seva actuació amb el primer castell de 10 pisos de la jornada demostrant que estan decidits a endur-se el Concurs per vuitena vegada consecutiva. Els Verds han descarregat amb molta tranquil·litat el 3 de 10 amb folre i manilles, un castell que aquesta temporada ja s’havien anotat en quatre ocasions. Tot i això, la Tàrraco Arena Plaça encara no l’havia vist mai descarregat, una prova de l’evolució imparable de les colles i els castellers.  Després dels Verds, la Colla Joves dels Xiquets de Valls ha tingut ocasió de tornar-ho a provar amb el 5 de 9 amb folre. Els de la camisa vermella l’han pogut descarregar, agafant confiança de cara a les següents rondes.  Els Castellers de Sants han apostat de sortida pel 3 de 9 amb folre, un castell que enguany ja havien fet en sis ocasions i amb el qual se senten còmodes. Els barcelonins l’han pogut culminar sense massa complicacions, tot i que l’han hagut de treballar una mica a la descarregada.   La Colla Jove dels Xiquets de Tarragona també ha signat una gran arrencada amb el 5 de 9 amb folre, una de les seves construccions de referència, que ja es van anotar en l’edició anterior. En el seu primer castell del dia els liles s’han mostrat més insegurs amb el 5 de 9 que en d’altres ocasions i, malgrat que el castell ha pujat amb rapidesa, ha calgut treballar la descarregada.  Els Xiquets de Tarragona han desmuntat el peu del 3 de 9 amb folre i han cedit el torn als Castellers de la Vila de Gràcia. Els barcelonins han obert la seva actuació amb el 4 de 9 amb folre, un castell que ja havien descarregat en dues ocasions en aquesta temporada i que s’han tornat a anotar en la primera ronda del Concurs.  Tot seguit, els Xiquets de Tarragona ho han tornat a provar amb el 3 de 9 amb folre. Els de la camisa ratllada han coronat la construcció, però a la descarregada no s’han sentit còmodes i l’han hagut de treballar de valent. El castell s’ha deformat i una de les rengles s’ha estirat a nivell de quarts, però finalment l’han pogut salvar. La Vella de Valls no pot descarregar el 4 de 10 amb folre i manilles Un tímid plovisqueig ha donat pas a la Colla Vella dels Xiquets de Valls, que ha decidit obrir la seva actuació amb el 4 de 10 amb folre i manilles, el castell de més nivell que s’ha vist en aquesta primera ronda i el primer d’aquestes característiques que es veia a la Tàrraco Arena Plaça.  Els de la camisa rosada venien de carregar-lo –i gairebé descarregar-lo a la plaça de la Font- en el primer diumenge de festes de Santa Tecla. Enmig d’una Tàrraco Arena Plaça totalment emmudida, la Vella ha començat força bé i ha carregat el castell amb força solvència, però a la descarregada ha anat perdent mides i el 4 de 10 ha acabat cedint quan els sisens estaven a punt de sortir.  Finalment, els Castellers de Barcelona han descarregat sense problemes el 3 de 9 amb folre. Els de la capital catalana han tancat la primera ronda sota una fina pluja que ha caigut sobre la Tàrraco Arena Plaça.   Els Verds ja lideren el Concurs Els Castellers de Vilafranca lideren el concurs amb 2.450 punts gràcies al 3 de 10 amb folre i manilles descarregat. Els segueixen la Colla Vella dels Xiquets de Valls amb 2.215 punts, amb el 4 de 10 amb folre i manilles que només han pogut carregar. El podi el completa la Colla Jove dels Xiquets de Tarragona, amb 1.740 punts pel 5 de 9 amb folre descarregat. Els liles tenen els mateixos punts que la Colla Jove dels Xiquets de Valls, que ha realitzat la mateixa actuació però està penalitzada per haver desmuntat un peu.

Summary: La Vella de Valls no pot descarregar el 4d10fm i els Verds ja lideren el Concurs de Castells amb el 3de10fm


Els okupes criden a resistir amb una concentració a les portes de l'immoble ACN Barcelona.-Els Mossos d'Esquadra desallotgen aquest matí una casa okupa al barri de Gràcia que porta per nom 'Ka la Kastanya', a Torrent de les Flors, han confirmat a l'ACN fonts policials. Actuen per requeriment del jutjat número 30 de Barcelona. Els okupes ja sabien que hi havia un desallotjament amb data oberta pendent des de feia dies. Segons han explicat a Twitter, els antidisturbis han entrat abans de les 6 del matí. Com és habitual en aquest tipus de casos, s'ha convocat una concentració de suport a les portes de la casa, ja que encara hi ha persones a dintre. Els Mossos han desallotjat quatre okupes. "Defensarem tots els espais alliberats de la brutalitat policial i del capital. Okupació, resistència i acció directa", han exclamat a través de les xarxes, alhora que han convocat una manifestació per aquesta tarda a les 19 hores. "Tornarem a okupar, tornarem a resistir i tornarem a manifestar-nos pels carrers de Gràcia. El conflicte no s'ha acabat. Ens veiem als carrers!", han continuat els okupes, que es queixen que se senten "expulsats dels carrers i de Barcelona". "Una ciutat que no ens podem pagar, que ens esclavitza en la precarietat i que ens sotmet amb les seves forces repressives", afegeixen.  Una vintena de persones donen suport als okupes davant de l'immoble, on hi ha una desena de furgonetes dels Mossos. A més, s'ha convocat una manifestació a les 19 hores a la parada de metro de Fontana. La casa estava ocupada des de novembre del 2018, després del desallotjament d'una altra casa, Ca la Trava, que va provocar alguns disturbis al barri.

Summary: Els Mossos desallotgen una casa okupa al barri de Gràcia


L'empresa Elix Polymers dedicada a la fabricació de materials termoplàstics ha anunciat que invertirà 4 milions d'euros per optimitzar les seves instal·lacions de producció de pols ABS a la seva planta del Polígon Sud de Tarragona. El pols ABS és una producte intermedi en la producció de compostos ABS i un modificador d'impacte en altres compostos termoplàstics. L'empresa vol millorar el seu posicionament al mercat europeu com a subministrador de pols ABS, a la vegada que permetrà a Elix Polymers garantir-se l'accés a aquest producte intermedi per a la pròpia producció d'ABS i de compostos ABS. El projecte s'inicia enguany i acabarà el 2019 i proporcionarà a la companyia "la millor tecnologia del mercat i els equips per integrar la indústria 4.0 en l'operativa de les instal·lacions". La inversió completa les des dos darrers anys per refermar el centre de Tarragona com el centre productiu de la companyia.

Summary: L'empresa de termoplàstics Elix Polymers invertirà 4 MEUR per optimitzar la producció de pols ABS a Tarragona


L’Audiència de Tarragona ha ajornat fins dimecres el judici que havia de començar aquest dilluns contra nou individus que pretenien desembarcar més de 1.300 quilos d’haixix al Delta de l’Ebre l’any 2012. El tribunal ha adoptat la decisió després que un d’ells no hagi pogut comparèixer perquè havia de declarar per un altre judici a Santander. El ministeri fiscal sol·licita una pena de sis anys i nou mesos de presó per cadascun dels acusats, tots ells de nacionalitat espanyola, pels presumptes delictes de tràfic de drogues i pertinença a grup criminal. A més, s’enfronten a una multa de 21 MEUR. Segons fonts jurídiques, però, les defenses i la fiscalia podrien arribaran a un acord de conformitat que evitaria el seu ingrés a presó.  Els fets es remunten al febrer del 2012 quan una llanxa que havia salpat del Marroc va quedar embarrancada a la sorra d’una platja de la desembocadura de l’Ebre. El ministeri fiscal sosté que, en tenir coneixement dels fets, els acusats es van traslladar en unes altres embarcacions fins a la zona per tal de recollir el fardells d’haixix. Els Mossos d’Esquadra i la Guàrdia Civil, però, els van poder detenir ‘in fraganti’ i comissar més d’una tona de droga valorada en 7,5 MEUR.

Summary: Ajornen una vista a Tarragona contra un grup de narcotraficants perquè un dels encausats té un altre judici


Els comerciants de Girona es mostren "preocupats" per la gran quantitat de vendes per internet. En concret, les que fan els joves que aposten "cada vegada menys" per anar a la botiga física. "Encara hi ha gent gran i de mitjana edat que vol venir a veure el producte, tocar-lo i que l'assessorin, però els joves no", lamenta el president del comerciants gironins, Josep Maria Noguer. Des del gremi denuncien que els "costa molt competir" contra les grans marques que venen per la xarxa. "És una botiga oberta 24 hores i amb uns preus molt competitius", assenyala Noguer. Un altre punt que els preocupa és la falta de relleu generacional, i és que cada vegada hi ha menys fills que vulguin seguir els negocis dels pares. Amb tot, des del comerç deixen clar que "són necessaris" per a la subsistència i l'entorn de les ciutats i pobles.

Summary: Preocupació entre els comerciants de Girona per l'increment de vendes per internet i la falta de relleu generacional


Asepeyo ha presentat aquest dimarts el seu centre d'innovació en riscos laborals de Sant Cugat del Vallès on en els últims dos anys ha invertit 2 MEUR per incorporar les darreres tecnologies a les mesures de prevenció. Un centre on s'experimenta amb realitat virtual, simuladors de conducció, robots col·laboratius o drons, entre d'altres tecnologies, per oferir a les empreses les darreres novetats orientades a reduir els accidents als centres de treball. Evarist Llenas Torrent, responsable de prevenció d'Asepeyo, explica que pel centre, que també és un aparador, han passat un miler de directius de 200 empreses que han conegut de primera mà les darreres novetats. "Les noves tecnologies ens ajuden a millorar en prevenció i a fer-la més atractiva", destaca.

Summary: Asepeyo inverteix 2 MEUR en innovació per incorporar l'última tecnologia a la prevenció de riscos laborals


Havia patit ferides molt greus i ha perdut la vida en arribar a l’hospital ACN Barcelona.-Un home de 60 anys ha mort aquest dijous a primera hora de la tarda després de precipitar-se des d’un penya-segat de vuit metres d’alçada a Cadaqués (Alt Empordà), segons han informat el Sistema d’Emergències Mèdiques i els Bombers de la Generalitat. Els serveis d’emergències desplaçats fins a la zona han estabilitzat l’home en una llitera i tot seguit ha estat evacuat per mar fins a la Platja Gran, on un helicòpter del SEM l’ha traslladat fins a l’Hospital Josep Trueta de Girona, tot i que ha perdut la vida just en arribar al centre sanitari. En el moment dels fets, que s’han produït al voltant d’un quart de dues del migdia, la víctima, de nacionalitat francesa, anava acompanyada de la seva dona i tot apunta que la caiguda hauria estat accidental.  Fins al lloc, s’hi han desplaçat quatre dotacions terrestres i un helicòpter dels Bombers de la Generalitat amb efectius del GRAE.

Summary: Mor un home de 60 anys després de precipitar-se per un penya-segat de vuit metres a Cadaqués


L'alcaldessa de Barcelona, Ada Colau, ha afirmat aquest dissabte que la fórmula més "ràpida, àgil i eficaç" de regular la durada dels contractes de lloguer i evitar que hi hagi "pujades abusives" de preu és "reformar la llei estatal d'arrendaments urbans". Colau ha respost així a la proposta que ha llançat el conseller de Territori i Sostenibilitat, Damià Calvet, en una entrevista amb l'ACN en què ha assegurat que el Govern impulsarà una llei pròpia per ampliar els contractes de lloguer a "com a mínim" cinc anys. "Qualsevol proposta que es pugui impulsar a nivell de Catalunya que vagi destinada a donar més estabilitat als contractes de lloguer benvinguda sigui, però actualment el lloguer depèn d'una regulació estatal i aquest debat ja està al Congrés dels Diputats", ha expressat Colau. La batllessa ha fet aquestes declaracions durant una visita a l'exposició temporal sobre els edificis APROP (Allotjaments de PROximitat Provisionals), que s'aixecaran durant el 2019 a la ciutat.  Colau ha exposat que la regulació dels lloguers depèn actualment d'una llei estatal i ha recordat que "afortunadament aquest debat ja està al Congrés dels Diputats perquè s'ha admès a tràmit una proposta de reforma de la llei d'arrendaments urbans". En aquest sentit, l'alcaldessa de Barcelona ha demanat a tots els grups amb representació al Congrés que uneixin esforços per "poder regular els lloguers i acabar amb la bombolla especulativa que ara mateix amenaça els lloguers i la vida a les ciutats". "Si ens hem pogut ajuntar per fer fora el PP amb més motiu ajuntar-nos per regular els lloguers", ha exclamat Colau.  La batllessa de Barcelona ha contestat així a la proposta que ha fet el conseller de Territori i Sostenibilitat, Damià Calvet, en una entrevista amb l'ACN d'impulsar una llei catalana per ampliar els contractes de lloguer de tres a cinc anys. Colau ha deixat clar que està "oberta" perquè "s'explorin totes les competències de la Generalitat", però considera que la manera més "ràpida, àgil i eficaç" perquè els lloguers es puguin regular és "canviar la llei en els propers mesos al Congrés dels Diputats, i més ara amb un govern socialista que té capacitat d'iniciativa i d'agilitzar aquesta modificació".  Durant una visita a l'exposició temporal sobre els edificis APROP (Allotjaments de PROximitat Provisionals), que s'aixecaran durant el 2019 a la ciutat, Colau s'ha mostrat molt crítica amb les "gravíssimes retallades" en matèria d'habitatge que han dut a terme les administracions catalana i espanyola. "És una vergonya inacceptable i el que s'ha de fer ara que hi ha nous governs a Catalunya i l'Estat és recuperar immediatament la capacitat d'inversió en habitatge", ha defensat. De fet, Colau ha posat sobre la taula que "per cada 100 euros que inverteix l'Ajuntament de Barcelona, la Generalitat només en posa 23 i l'Estat només 10". En aquest sentit, l'alcaldessa ha lamentat que l'Ajuntament de Barcelona "està sol atenent l'emergència habitacional".  Colau ha dit que en les primeres reunions que mantingui amb Quim Torra i Pedro Sánchez els traslladarà la "prioritat de regular la llei dels lloguers i que incrementin el pressupost en habitatge després d'anys de retallades". En aquest sentit, ha demanat al govern català i espanyol que "demostrin la seva bona voluntat de canviar la seva implicació en les polítiques d'habitatge destinant-hi més pressupost".  Els edificis APROP seran una realitat al llarg del 2019 Colau ha detallat aquest dissabte que els tres edificis APROP que es construiran a les zones del Gòtic Sud, el Parc i la Llacuna del Poblenou i la Bordeta seran una realitat durant el 2019. Els Allotjaments de Proximitat Provisionals són un nou mètode constructiu que es posaran en marxa per primer cop a Barcelona però que ja funcionen amb èxit en d'altres ciutats europees com Amsterdam o Copenhaguen. En total, les tres promocions sumaran 94 allotjaments (23 d'un dormitori i 71 de dos dormitoris) amb capacitat per a unes 250 persones.  La segona tinent d'alcalde de l'Ajuntament de Barcelona, Laia Ortiz, ha explicat que aquests habitatges volen "donar resposta a l'emergència habitacional" i, al mateix temps, ser un "allotjament de proximitat". "Volem que donin resposta a la diversitat dels barris i que hi hagi una mixtura d'usos", ha apuntat Ortiz, que ha detallat que aniran dirigits tant a les persones que estan apuntades al registre general d'habitatge públic de Barcelona com també a les persones més vulnerables. Tots els habitatges seran de lloguer i el preu aproximat seran d'uns 250 euros al mes, tot i que en el cas dels perfils "amb més vulnerabilitat" el lloguer anirà en funció dels ingressos, ha detallat Ortiz.

Summary: Colau creu que la fórmula més "ràpida, àgil i eficaç" per solucionar el problema del lloguer és reformar la llei estatal


El conseller d'Interior en funcions, Jordi Jané, ha detallat que s'ha incrementat des d'aquest canvi d'any, del 2015 al 2016, la vigilància al metro de Barcelona davant el risc d'atemptats jihadistes. Segons ha explicat el mateix conseller, la nit de Cap d'Any i la festa ha acabat però "no ha acabat l'alerta" que es manté en 4 sobre 5 però "reforçada". "Tenim una sèrie de punts d'interès policial activats com el metro de Barcelona on notaran la presència d'unitats especials dels Mossos", ha comentat Jané tot detallat que els agents també vigilen les andanes de les diverses estacions i que porten "armes llargues". "Un fet que no és usual perquè repetim, la màxima alerta existeix i hem d'estar activats", ha assegurat.  Jané ha posat d'exemple l'augment de fins a 80 agents que s'han activat aquest 1 de gener del 2016 en comparació amb el mateix dia de l'any passat al metro de Barcelona. Un increment de vigilància en punts concrets que, segons el conseller, s'ha de mantenir durant els pròxims dies. "Notaran, per exemple, la presència d'efectius de l'Àrea de Brigada Mòbil o de les Àrees Regionals de Recursos Operatius a les pròpies andanes de les estacions amb armes llargues", ha assegurat. Segons el conseller, cal estar activats permanentment davant el risc d'un atemptat jihadista ja que es tracta d'una capital important.

Summary: S'incrementa la vigilància al metro de Barcelona davant el risc d'amenaça jihadista


La Mesa del Parlament ha acordat presentar una querella per prevaricació contra el jutge instructor del Tribunal Suprem (TS), Pablo Llarena, i tots aquells que hagin pogut intervenir en el procés pel qual s'ha negat a Jordi Sànchez el permís per assistir al ple d'investidura. La mesura ha tirat endavant amb els vots a favor de JxCAT i ERC i els vots en contra de Cs i PSC i malgrat els dubtes expressats pels lletrats de la cambra, segons han explicat fonts parlamentàries. Les mateixes fonts han indiciat que els lletrats han alertat verbalment dels dubtes sobre si havia de ser la institució qui presentés una querella que es refereix als drets d'un únic diputat o si era preferible que ho fes el propi diputat o el seu grup. A més, han fet constar que ells no eren experts penalistes. Fonts de Cs han indicat que tot i això s'ha acordat que siguin els serveis de la cambra els que elaborin aquesta querella.

Summary: La Mesa acorda amb els vots de JxCAT i ERC presentar una querella contra Llarena pel veto a la investidura de Sànchez


El jutjat penal número 2 de Tortosa ha fixat pel pròxim 15 de maig la vista contra els tres acusats d'agredir dos activistes d'AnimaNaturalis durant un correbous el passat mes d'abril al Mas de Barberans (Montsià). El judici arriba després d'un any d'instrucció de la causa al Jutjat número 1 d'Amposta i que les parts hagin presentat els seus respectius escrits d'acusació i defensa. La fiscalia demana fins a dos anys de presó pels tres acusats i multes de fins a 18.000 euros pels delictes de coaccions, danys i lesions; mentre que l'acusació particular eleva fins a tres la pena de presó. Els fets es van produir durant la celebració d'un correbous al Mas de Barberans quan les dos activistes: Aïda Gascón i Yasmina Moreno estaven enregistrant l'acte taurí. Els tres acusats, tots membres d'una mateixa família de Sant Carles de la Ràpita (Montsià), les van insultar i agredir. A més, també els van sostreure i trencar de forma violenta les càmeres que duien. Tot plegat va quedar enregistrar per una gravació que altres activistes de l'entitat efectuaven des d'un altre punt de la plaça i que s'ha convertit en una de les principals proves de càrrec.

Summary: El judici per les agressions a dos activistes durant un correbous al Mas de Barberans serà el 15 de maig


ERC ha presentat una llista amb més de 50 possibles compareixents a la comissió d'investigació sobre l'aplicació de l'article 155, al Parlament. Entre testimonis i experts, els republicans proposen a la resta de grups noms com els de l'expresident del govern espanyol Mariano Rajoy, i la seva número 2, Soraya Sáenz de Santamaría; els exministres María Dolores de Cospedal i Rafael Catalá, i l'exdelegat del govern espanyol a Catalunya Enric Millo. També proposen la compareixença del president d'ERC, Oriol Junqueras, empresonat a Lledoners, i de la secretària general d'Esquerra, Marta Rovira, a Suïssa. També sol·liciten que el Síndic de Greuges i diversos catedràtics compareguin al Parlament.  Esquerra també demana sentir Roberto Bermúdez de Castro, exsecretari d'Estat per a les administracions territorials; Jorge Moragas, que era cap de gabinet de Rajoy; i Juan Antonio Puigserver, exsecretari general tècnic del ministeri de l'Interior. Del Govern cessat l'octubre del 2017, Esquerra vol que comparegui l'exvicepresident del Govern, Oriol Junqueras; i els exconsellers Raül Romeva i Dolors Bassa. I a banda de Marta Rovira, també volen exmembres de la Mesa com Anna Simó i Joan Josep Nuet; així com Pau Villòria, que era comissionat de la Presidència de la Generalitat pel Desenvolupament de l’Autogovern.  També reclamen la compareixença del president del Senat, Pío García Escudero; els senadors José Montilla (PSC), Xavier García Albiol (PPC), Miquel Àngel Estradé (ERC); Miren Gorrotzategi (Podemos); i els portaveus al Senat Mirella Cortés (ERC); Ignacio Cosidó (PP), Ander Gil (PSOE), Jokin Bildarratz (PNV), Josep Cleries (PDeCAT), i Jon Iñarritu (mixt; EH Bildu). A més, demanen la compareixença de Miquel Iceta, primer secretari del PSC; del lendakari Iñigo Urkullu; i de Joan Josep Omella, arquebisbe de Barcelona. Com a experts, demanen el Síndic de Greuges, Rafael Ribó; i els catedràtics Xavier Arbós, Marcel Barceló, Enoch Albertí  Javier Pérez Royo, Joan Queralt, també és exlletrat del Constitucional; i d'Esther Gimenez Salinas, exvocal del CGPJ. També de Joaquín Urías, professor universitari i exlletrat del Constitucional. Així com de Pascual Sala, expresident del Tribunal Suprem, del Tribunal Constitucional i del Consell General del Poder Judicial; de José Antonio Martín Pallín, exfiscal del Tribunal Suprem; i de María Emilia Casas, expresidenta del Tribunal Constitucional.  Els professors Laia Bonet, Dolors Feliu, i Silvio Falcón; Sergi Blàzquez, president de l’Associació Drets; Maria Vila, d'aquesta mateixa entitat; Robert Sabata, president de la Comissió de Defensa del Il·lustre Col·legi d’advocats de Barcelona; l'advocada i exdiputada Gemma Calvet; Joan Anton Font, secretari interventor de l’Ajuntament de Tarragona; Josep Giralt, director del Museu de Lleida; Neus Bonet, degana del Col·legi de periodistes de Catalunya; Saül Gordillo, director de Catalunya Ràdio; i Josep Sametier, president de la Taula d’Entitats del Tercer Sector, també són a la llista que proposa ERC per a aquesta comissió d'investigació.

Summary: ERC proposa Rajoy, Sáenz de Santamaría, Junqueras i Rovira per comparèixer a la comissió del 155


Un regidor de la CUP de Reus ha presentat una denúncia a Fiscalia en la qual qüestiona l'actuació policial en un suposat cas de violència masclista. Els fets van tenir lloc divendres passat a la matinada en un domicili ubicat a la zona del carrer dels Recs, en ple casc històric de Reus. Èdgar Fernàndez, regidor cupaire i militant d'Endavant, va ser testimoni d'una forta baralla entre dos homes i una dona, si bé no hi hauria una relació sentimental entre ells. Ell i diversos testimonis van avisar els cossos policials, però, en la seva opinió, els agents dels Mossos van retirar-se en conèixer l'historial de la dona, la qual no volia denunciar res, i considerar que tot havia quedat resolt. La CUP creu, però, que la policia catalana no va fer prou i que la Guàrdia Urbana de Reus també es va quedar de braços plegats. A partir d'aquí, la formació ha informat dels fets a la Divisió d'Afers Interns dels Mossos d'Esquadra perquè creu que "s'han incomplert diversos protocols" i exigeix que, si no s'ha actuat correctament, es depurin responsabilitats. La CUP considera que es tracta d'una situació "molt i mot greu", referint-se tant a l'incident en sí com a l'actuació policial -sobre la qual tem que pugui ser "negligent"-, i per això aquest dimarts Fernàndez va posar en coneixement de les dues qüestions a la Fiscalia de Reus, i també va informar-ne al cos dels Mossos a Tarragona. Els cupaires insisteixen que, més enllà que la dona no volgués denunciar i que el suposat agressor no fos la seva parella, això no eximeix que la policia, al parer de la formació, hauria pogut fer-hi més, i més quan hi havia testimonis i proves evidents de l'agressió que no es van recollir, segons insisteix la CUP. "Només es protegeix a un tipus de víctimes, les que responen a uns cànons molt concrets, i quan no es compleixen, es consideren víctimes de segona o directament no són cregudes", ha etzibat Carla Vall, advocada penalista membre de l'associació Dones Juristes.

Summary: La CUP de Reus qüestiona l'actuació policial en un suposat cas de violència de gènere


La cantautora vigatana Joana Serrat ha anunciat aquest dimarts la portada i el nom del seu nou disc 'Dripping Springs', que es posarà a la  venda a finals de setembre. L'àlbum es publicarà a través de la seva pròpia discogràfica, Great Canyon Records. Es tracta del quart disc en cinc anys de la cantant d'estil folk d'arrel americana després de 'The Relief Sessions (2012), Dear Great Canyon (2014) i Cross the Verge (2016). Per a la creació de 'Dripping Springs', Joana Serrat ha viatjat a la ciutat homònima de Texas per treballar juntament amb el productor Israel Nash, i diversos músics de contrastat talent i trajectòria com Joey McLellan, Eric Swanson, Josh Fleischmann, Dave Simonett (líder de Trampled By Turtles) i Dennis Love. L'enginyer Ted Young (guanyador d'un Grammy amb The Rolling Stones) s'ha encarregat de la gravació i posterior mescla del disc. Serrat ha obtingut el Premi Altaveu 2016 per la seva trajectòria internacional i el Premi dels Oients al Millor Disc de L'Any a iCat.cat.

Summary: Joana Serrat anuncia nou disc 'Dripping Springs' per a finals de setembre


El Govern ha aprovat aquest dimarts el decret que fixa les funcions, la composició i el funcionament de la Comissió Mixta Paritària formada per la Generalitat i ens locals en matèria d’immigració estrangera, apatrídia, protecció internacional i retorn. Aquest òrgan de coordinació està previst a la Llei del Parlament de Catalunya que regula l’acollida de les persones immigrades i de les retornades a Catalunya. La comissió mixta gestionarà l’acollida i integració de les persones estrangeres i les apàtrides, incloent-hi les sol·licitants de protecció internacional, en tot allò que faci referència a les competències de la Generalitat i dels ens locals, d’acord amb la legislació estatal d’estrangeria i adquisició de nacionalitat. El decret estableix que la persona titular de la Secretaria d’Igualtat, Migracions i Ciutadania ocuparà la presidència de la Comissió. La vicepresidència del nou ens correspon a l’administració local i s’alternarà anualment entre els representants de l’Associació Catalana de Municipis i la Federació de Municipis de Catalunya, que comptaran amb 2 vocalies respectivament. També integraran el Ple de la Comissió un vocal designat per l’Ajuntament de Barcelona, tres adscrits al Departament de Treball, Afers Socials i Famílies i un adscrit al Departament d’Afers i Relacions Institucionals i Exteriors i Transparència.

Summary: Una comissió mixta entre la Generalitat i els ens locals gestionarà l’acollida a estrangers


L'Aula Hospitalària Doctor Antoni Cambrodí de l'Hospital Universitari Arnau de Vilanova ha engegat una campanya de recollida de dibuixos i cartes entre els infants i adolescents, amb l'objectiu que aquests serveixin per donar ànims als pacients ingressats i als professionals sanitaris i lluitar així junts contra el coronavirus. La iniciativa "neix en unes circumstàncies molt especials i en uns moments molt difícils per a tothom”, afirma la doctora Toñy Castillo, coordinadora del projecte, que a més assegura que volen que s'impliquin alumnes de diferents escoles i instituts. Amb aquesta finalitat, s'ha habilitat un correu electrònic per recollir les propostes i s'ha penjat un vídeo a les xarxes socials per animar tothom a participar-hi.

Summary: L'Aula Hospitalària de l'Arnau anima a infants i adolescents a enviar dibuixos i textos per als pacients i professionals


L'exterior de l'Auditori-Palau de Congressos ja està envoltat de tanques. I aquesta en serà la imatge durant els propers quatre mesos. Els operaris han començat aquest divendres les obres per millorar l'accessibilitat a l'equipament. Uns treballs que porta a terme l'empresa Construccions Pere Miquel SA i que l'Ajuntament ha adjudicat per 23.875 euros (IVA exclòs). Sobretot, s'actuarà en dos àmbits. Per una banda, s'arranjarà el camí des de la zona d'aparcaments reservats per a persones amb mobilitat reduïda fins a la rampa d'accés a la porta principal. I per l'altra, s'eliminaran els forats i desnivells que provoquen que, quan plou, hi hagi bassals d'aigua davant les escales de l'Auditori. Precisament, aquestes obres són les que impediran que l'equipament aculli a finals de mes l'acte anual d'entrega dels Premis Fundació Princesa de Girona (FPdGi).  Aquest 2018, els guardons no s'hi celebren perquè l'Ajuntament va denegar el permís a l'entitat amb motiu d'aquestes obres (ja que la zona estaria empantanegada). Tot i això, l'alcaldessa de Girona, Marta Madrenas, ja va anunciar que tenia intenció de demanar al patronat de la Fundació de l'Auditori-Palau de Congressos que l'equipament no aculli més l'entrega dels premis que atorga la FPdGi. Les obres d'accessibilitat no són les úniques que es faran a la zona. Aquest mateix juny l'Ajuntament també preveu que s'iniciï la remodelació del Palau de Fires. Uns treballs que han de remodelar l'equipament i posar-lo al dia. Entre d'altres, obrint-ne una nova entrada vidriada que doni al parc de la Devesa.

Summary: Comencen les obres per millorar l'accessibilitat a l'Auditori de Girona i que impediran celebrar-hi els Premis FPdGi


El turisme se situa com la preocupació que més creix entre els barcelonins: s'ha convertit en el quart problema principal quan fa un any ocupava la setena posició. Els veïns de Ciutat Vella, Gràcia i l'Eixample són els que més acusen els efectes del fenomen turístic. Amb tot, l'atur continua sent la font de més maldecaps per al conjunt de ciutadans. Pràcticament tots els serveis municipals milloren la seva nota i 18 de 25 obtenen el seu màxim històric. També s'incrementa la satisfacció de viure a Barcelona, amb un 7,8 sobre 10 i la percepció de com l'Ajuntament inverteix els recursos públics. El primer tinent d'alcalde, Gerardo Pisarello, ha destacat l'"optimisme" de la ciutadania i ha promès "treballar dur" per respondre a les "expectatives". L'atur i les condicions de treball (16%), la inseguretat (8,2%), la neteja (7,4%), el turisme (6,4%) i la circulació (6,3%) són els cinc aspectes que més preocupen els barcelonins. El fenomen turístic, però, és el que més creix, de 2,6 punts respecte a l'any passat. Des que al 2006 comencés a avaluar-se el seu impacte en l'enquesta de serveis municipals, la qüestió s'ha disparat. Ara ja és el principal problema per als veïns de tres dels quatre barris de Ciutat Vella (el Gòtic, la Barceloneta i Sant Pere, Santa Caterina i la Ribera), així com de part de l'Eixample i de la Vila de Gràcia.  Per al número dos del govern municipal, Gerardo Pisarello, amb les dades donades a conèixer aquest dijous s'ha fet palès que el turisme és "riquesa però també font de preocupació" per als ciutadans, especialment a les zones on la càrrega turística arriba a ser "desproporcionada". "Això justifica la necessitat d'entomar el debat", ha valorat.  El repte de la mobilitat Un altre dels reptes als quals també cal donar resposta, ha assenyalat, és la mobilitat, que també ascendeix en el llistat de preocupacions dels barcelonins. Un 1,7% més d'enquestats respecte a 2016 ho veu com un aspecte a millorar a la ciutat. Els veïns de Pedralbes, la nova Esquerra de l'Eixample i Sant Gervasi són els que més es queixen del trànsit. De fet, tant l'aparcament (l'únic que suspèn, amb un 3,7) com la circulació són els serveis pitjor valorats.  Serveis municipals, a examen El soroll, la seguretat ciutadana i la Guàrdia Urbana són, respectivament, els altres serveis amb menor valoració ciutadana. Cap, però, dels serveis municipals ha estat pitjor considerat que en l'anterior edició de l'estudi i 20 dels 25 analitzats sumen punts. La ciutadania aplaudeix especialment la gestió de les biblioteques municipals, que s'endú la nota més alta (7,8) de la mostra, seguida de la dels centres cívics (7,5) i el metro (7,4).  Distribució per barris Per barris, la inseguretat se situa com "el problema més greu" a Ciutat Vella (21,6%), Nou Barris (18,9%), Sant Andreu (13,9%), Sant Martí (15,3%), Horta-Guinardó (9%) i Sants-Montjuïc (14,6%). Els veïns de Gràcia situen els sorolls al capdavant (15,1%), mentre que els de Les Corts ho fan amb la neteja (11,5%) i els de Sarrià-Sant Gervasi amb els transports i infraestructures (11,5%).  Millora la percepció de la ciutat La percepció de millora de la ciutat consolida el seu creixement: el 32,9% tenen una percepció positiva i superen als que creuen que ha empitjorat, i el 62,2% confia que millorarà en el futur. També s'ha incrementat la satisfacció de viure a Barcelona amb un "notable alt" (7,8 sobre 10), en paraules de Pisarello, situant-se a nivells de 2014. "Sense caure en el cofoisme", Pisarello ha constatat que hi ha "optimisme". En roda de premsa, el primer tinent d'alcalde ha tret pit d'una altra dada: el 38,6% creu que l'Ajuntament gestiona "molt bé" els recursos públics, una valoració que arriba al seu màxim històric (el 2014 el percentatge era del 30,1%). L'Ajuntament repeteix com la institució millor valorada pels barcelonins (amb un 6,3) i el 81% dels 6.000 enquestats aproven la gestió municipal.  Crida als acords polítics Pisarello ha considerat que la "confiança" expressada per la ciutadania vers al projecte del govern municipal els obliga a "treballar dur" i a buscar acords amb altres forces per tancar uns nous comptes públics. "La bona nota ens avala a buscar pactes. Hi ha un cert orgull per part de la ciutadania, i nosaltres ara tenim l'obligació d'arribar a acords perquè hi hagi inversions públiques per mantenir la qualitat dels serveis", ha expressat a preguntes dels periodistes.  Les negociacions per als nous pressupostos s'estan duent amb "discreció" i, per això, ha evitat ser explícit en què s'estan centrant: bé a aconseguir uns nous comptes públics o bé a fer una ampliació del crèdit. "Ho hem de fer per la via més ràpida possible. És una qüestió tècnica", ha afirmat. Posicionament polític L'enquesta també mostra el posicionament polític dels entrevistats. El 35% se sent "tant espanyol com català" (al 2014, 32,4%), el 22,2%, "més català que espanyol" (perd 1,2 punts respecte a l'any anterior), i el 18,3%, "únicament català" (puja 1,5 punts en referència a 2014). La major part dels barcelonins s'identifiquen amb l'esquerra (36,1%) i es produeix un empat entre el centre-esquerra i el centre (14,7%), el 3,5% s'identifica amb la dreta.


"Quan França demani ajuda d'Espanya sap que la tindrà com l'ha tinguda sempre", assegura el ministre ACN Barcelona.-El candidat del PPC a les eleccions del 20-D i ministre de l'Interior, Jorge Fernández Díaz, ha assegurat aquest divendres que Espanya ajudarà França quan aquesta ho sol·liciti, no abans, i ho ha desvinculat del calendari electoral. En declaracions als periodistes abans de participar en una trobada amb militants al barri de Les Corts de Barcelona, ha apuntat que els temps electorals "no interfereixen" en aquesta qüestió. "Alguns volen ser més ràpids que la pròpia França. Si França no ha mogut peça específica no ens precipitarem. Quan França sol·liciti l'ajuda d'Espanya sap que la tindrà com l'ha tinguda sempre i com l'està tenint", ha indicat, tot remarcant que cap país de la UE "està donant la cara" contra Daesh en diferents escenaris com Espanya.  En aquest sentit, ha indicat que si es rebés la petició de França, el president del govern espanyol parlaria amb la resta de forces polítiques i en funció d'això prendria una decisió, que sotmetria després a votació del Congrés.

Summary: Fernández Díaz diu que Espanya ajudarà França quan ho sol·liciti i ho desvincula del calendari electoral


L'Assemblea Nacional Catalana (ANC) ha convocat una concentració per aquest dimarts a les 18:00 hores a l'Avinguda Lluís Companys de Barcelona, és a dir, a la mateixa hora que està previst que el president de la Generalitat, Carles Puigdemont, comparegui al ple del Parlament. La concentració també l'ha secundat Òmnium des d'aquesta nit. Les entitats independentistes demanen que la ciutadania doni suport a la declaració d'independència que podria tenir lloc demà, així com a la cambra catalana, per a defensar el resultat del referèndum. Així ho demana l'ANC en una imatge que ha difós per les xarxes socials on s'hi pot llegir: "Avancem al costat de les nostres institucions! Hola República", amb la silueta del Parlament de fons, i les paraules "llibertat", "justícia", "democràcia" i "pau", a més de la frase "El poble ha parlat i ha dit SÍ a la independència, ara #10ODeclaració". (S'ha afegit el detall que el parc de la Ciutadella estarà tancat al públic per decisió dels Mossos d'Esquadra) La concentració havia de tenir lloc també al Passeig dels Til·lers, tot i que finalment es farà només al Passeig Lluís Companys, és a dir, fora del parc de la Ciutadella. Per decisió dels Mossos d’Esquadra, aquest dimarts no es permetrà l’accés al públic al recinte que acull la seu del Parlament de Catalunya. Cal recordar que la Junta de Portaveus del Parlament ha fixat la compareixença de Puigdemont per a dimarts a les 18:00 hores, després que el president hagi demanat comparèixer a petició pròpia per informar sobre la situació política actual. Carta de Jordi Sànchez D'altra banda, el president de l'ANC, Jordi Sànchez, ha enviat una carta als membres de ple dret i simpatitzants de l'entitat on avisa que la declaració d'independència prevista per aquest dimarts és "l'única sortida" davant de les "mentides, amenaces, rumors i intoxicacions" per part de l'Estat. En aquesta línia, Sànchez demana "mobilització pacífica i massiva", i avisa que en breu l'ANC convocaria la ciutadania a defensar el Govern i el Parlament, tal i com s'ha concretat poc després a través de les xarxes. "Determinació, dignitat i civisme per avançar al costat de les nostres institucions", conclou la carta.

Summary: ACTUALIZACIÓ:ANC i Òmnium convoquen una concentració demà al Passeig Lluís Companys per donar suport a la declaració d'independència


La C-31 està tallada a Ullà (Baix Empordà) per inundacions a causa de les pluges de les últimes hores. També es dona pas alternatiu a la BP-1415 (carretera de la Rabassada) a Barcelona per despreniments, així com a la BV-2041 a Begues (Baix Llobregat) pel mateix motiu. També a la capital catalana, hi ha un carril tallat a la Ronda Litoral, la B-10, a l'altura de Montjuïc i en sentit Llobregat. El motiu són les inundacions, que provoquen quatre quilòmetres de cues, segons ha informat el Servei Català de Trànsit.

Summary: Tallada la C-31 a Ullà per inundacions i pas alternatiu a la BP-1417 a Barcelona i a la BV-2041 a Begues


La candidata del PP a les eleccions europees, Dolors Montserrat, ha acusat el ministre d’Afers Exteriors en funcions, Josep Borrell, d’estar utilitzant el ministeri com a “oficina electoral” per fer campanya pels mateixos comicis, i ha retret a l’executiu donar sempre suport “de perfil” a Veneçuela. Durant una visita de l’exministra a Barcelona, Montserrat ha retret al PSOE que no doni explicacions per la detenció de l’ex-ambaixador espanyol a Veneçuela, Raúl Morodo, per suposat blanqueig de 4 milions de PDVSA i ha exigit “responsabilitats”. “Cal que Espanya lideri el suport a Veneçuela i la transició democràtica del país”, ha defensat Montserrat. Per la seva banda, el candidat a l’alcaldia de Barcelona, Josep Bou, ha demanat el vot a la seva candidatura per “deixar sense feina a Colau” i per donar-ne als treballadors.

Summary: Montserrat acusa Borrell de tenir el ministeri com a “oficina electoral” i de donar suport “de perfil” a Veneçuela


El secretari d'Acció Institucional de Ciutadans (Cs) a Catalunya, Joan Garcia, ha anunciat l’inici d’una campanya per "denunciar l’incompliment de la Llei de banderes als ajuntaments" catalans. El partit ha recordat que la llei estableix que "la bandera d’Espanya ha d’estar present a l’exterior i a l’interior de tots els edificis i establiments públics". Garcia ha explicat que ho reclamaran "a través d’iniciatives als plens i la petició d’informes jurídics als responsables d’aquestes decisions" i ha advertit que des del seu partit prendran "totes les mesures legals" que considerin per tal de "revertir l’assaltament de la legalitat". La campanya s'ha iniciat a Premià de Mar, on el portaveu del grup municipal de Cs, José María Cano, ja ha reclamat a l’equip de govern la documentació en relació a "l’incompliment de la Llei de banderes per part del consistori". Garcia ha criticat que "els partits separatistes actuïn amb impunitat2 i ha afegit que "posen llaços grocs i treuen les banderes d'Espanya però després persegueixen a qui treu els llaços del carrer o als ciutadans que porten banderes d'Espanya, com sembla que van fer l'1-O". El també diputat de Cs considera que el "responsable dels incompliments és el Govern d’Espanya, ja que és la delegació del govern qui ha de fer complir la Llei de banderes". A més, ha recordat que "els polítics han de complir la Llei, com ho fan tots els ciutadans". "No ens quedarem de braços plegats davant aquesta vulneració de drets", ha conclòs. Sánchez, "en mans de Torra, Puigdemont i Rufián" Per la seva banda, la diputada de Cs Sonia Sierra ha criticat les últimes declaracions sobre els polítics presos de la delegada del govern espanyol a Catalunya, Teresa Cunillera, i de la vicepresidenta del govern, Carmen Calvo. "No pot ser que el país estigui en mans de Torra, Puigdemont i Rufián mentre el govern mira cap a un altre costat", ha comentat Sierra en declaracions als mitjans. "Creiem en la separació de poders i considerem que el poder legislatiu no pot interferir en el judicial. Els polítics no poden pressionar ni jutges ni fiscals", ha insistit la diputada de la formació taronja, que ha recordat a la vicepresidenta Calvo que no pot qüestionar la fi de la presó preventiva d'uns líders independentistes "que han realitzat un cop d'Estat". "Sembla més que evident que estem davant del pagament de la hipoteca de Sánchez per poder estar uns dies més a la Moncloa", ha comentat Sierra.  "Situació límit" als centres de menors La diputada de Cs també ha aprofitat per condemnar els presumptes abusos sexuals que ha patit una menor en una casa de colònies del Vendrell per part de dos menors tutelats per la Generalitat. "No pot ser que els nostres fills no puguin anar de colònies amb total tranquil·litat", ha assenyalat, ni que els menors tutelats per la Generalitat "no estiguin en llocs segurs". "Fa temps que advertim que les cases d'acollida estan en una situació límit i en condicions precàries però la Generalitat no fa res", ha asseverat Sierra, que ha exigit explicacions al conseller de Treball, Assumptes Socials i Famílies, Chakir El Homrani.

Summary: Cs reclamarà als alcaldes la presència de la bandera espanyola "a l'interior i l'exterior" dels ajuntaments


Els Mossos d’Esquadra han localitzat un total de 281 plantes de marihuana al Baix Empordà en només dos dies. El primer cas va ser el 6 de setembre, quan els agents van tenir coneixement d’una plantació a l’interior d’uns camps de blat de moro a Fontanilles. Un cop allà, els agents van localitzar en tres camps adjacents un total de 249 plantes en estat de màxima floració i amb una alçada de més de 2,5 metres. Es va procedir a la seva recol·lecció i destrucció. La investigació continua oberta per aconseguir localitzar-ne el propietari. L’endemà mateix, el 7 de setembre, la policia va descobrir un total de 32 plantes en un hort d’un habitatge de La Bisbal d’Empordà. Amb la col·laboració de la Policia Local van localitzar el propietari, un home de 47 anys i veí del municipi, que va ser detingut com a presumpte autor d’un delicte contra la salut pública.   L’únic detingut per la plantació en un hort a La Bisbal d’Empordà és un  home de 47 anys, nacionalitat romanesa i veí d'aquesta localitat. El 8 de setembre va passar a disposició del jutjat d’instrucció en funcions de guàrdia de La Bisbal d’Empordà, que va ordenar la seva llibertat. Els Mossos d’Esquadra mantenen oberta la investigació per localitzar el propietari dels camps a Fontanilles on hi havia les 249 plantes de marihuana enmig d’una plantació de blat de moro.

Summary: Localitzen 281 plantes de marihuana en uns camps de blat de moro i un hort al Baix Empordà


La Secció Quarta del Contenciós-Administratiu del Tribunal Suprem ha desestimat el recurs contenciós-administratiu interposat per l’exjutge Baltasar Garzón i els advocats Manuel Ollé i Eduardo Ranz contra la denegació de la sol·licitud que havien presentat davant el consell de ministres per exhumar els cossos del dictador Francisco Franco i el fundador de Falange Española José Antonio Primo de Rivera del Valle de los Caídos. L’exjutge va presentar la sol·licitud al govern espanyol el 19 de novembre del 2015, però el govern de Mariano Rajoy li va denegar el 16 de setembre del 2016. Garzón demanava que el Valle de los Caídos es converteixi en un espai per a la memòria de les víctimes i que les restes de Franco i Primo de Rivera es traslladin a un espai designat per la família.

Summary: El Suprem rebutja el recurs de Garzón per exhumar les restes de Franco i Primo de Rivera del Valle de los Caídos


La presidenta del grup parlamentari Verds- ALE al Parlament Europeu, Ska Keller, s'ha reunit aquest matí amb Oriol Junqueras, Raül Romeva, Jordi Cuixart i Josep Rull a la presó de Lledoners. Acompanyada de l'eurodiputat d'ERC Jordi Solé i l'eurodiputat d'ICV Ernest Urtasun, Keller ha exigit a la fiscalia la retirada de les acusacions de sedició i rebel·lió contra els presos de la mateixa manera "que ho han fet altres tribunals". La presidenta del grup parlamentari, que afirma que els ha vist amb "bons ànims", ha assegurat que seguirà demanant a la Comissió Europea que faci de mediador en un conflicte "que en realitat és polític".

Summary: La presidenta del grup parlamentari Verds- ALE al Parlament Europeu exigeix la llibertat dels polítics empresonats


La plataforma 'Volem la Caserna!' ha ocupat aquest dissabte l'antic quarter de la Guàrdia Civil de Sabadell. Ho ha fet en el marc d'una jornada en la qual s'han organitzat diverses activitats i debats per reivindicar que l'equipament es destini a usos socials. La caserna, abandonada des de fa anys, està situada al carrer Vilarrubias amb la Gran Via, i actualment es troba en un litigi amb els antics usuaris, la Guàrdia Civil, ja que l'Ajuntament de Sabadell en reclama la propietat municipal. A través d'un comunicat, el col·lectiu veïnal ha reivindicat que "aquest ha de ser un espai per la ciutat de Sabadell" i que de forma participativa els sabadellencs "han de decidir quins usos ha de tenir". Per aquesta raó, "per tal de reivindicar-ne la recuperació immediata al servei de la ciutat, la capacitat del veïnat de decidir-ne i fins i tot de gestionar-ne l'ús", aquest dissabte la plataforma veïnal ha apostat per fer una ocupació simbòlica oberta a la participació de tota la població.

Summary: Ocupen l'antiga caserna de la Guàrdia Civil de Sabadell


Aquest dilluns s'han aixecat les restriccions de mobilitat entre les regions sanitàries del Camp de Tarragona i les Terres de l'Ebre, amb la qual cosa els seus habitants ja poden moure's lliurement per la demarcació gairebé tres mesos després de la declaració de l'estat d'alarma. Alguns dels beneficiats són els veïns dels nuclis de Calafat (L'Ametlla de Mar) i l'Almadrava (Vandellòs i l'Hospitalet de l'Infant), en dues regions sanitàries diferents però separats només per un barranc. "Tenia la il·lusió de baixar a veure el mar en aquesta zona perquè hi veníem cada dia", explica Maria Vicenta Silva. Tot i l'aixecament de les restriccions, els cossos policials mantenen controls per evitar l'entrada de ciutadans d'altres regions.

Summary: La fase 3 posa fi a les restriccions de mobilitat entre les regions sanitàries de Tarragona i Terres de l'Ebre


El conflicte polític entre Catalunya i l'estat espanyol ha afectat "de manera radical" les donacions a l'ONG Proactiva Open Arms, tal com ha explicat el responsable de l'entitat, Òscar Camps, en una entrevista aquest diumenge al 'Via lliure' de RAC1. "Som una organització catalana i ho estem notant de forma molt severa amb les donacions", ha constatat Camps, que ha revelat que estan "sota mínims", i que ara mateix es mantenen gràcies als recursos estalviats. "Tenim risc de no poder seguir fent la nostra tasca", ha alertat. El responsable de l'ONG també ha relacionat el ritme de les donacions amb el ressò mediàtic que té la situació de les persones refugiades. Així, el concert al Palau Sant Jordi de fa un any o l'estrena del documental 'Astral' van repercutir favorablement en les aportacions, però en aquests moments la qüestió ha passat a segon pla i les donacions han baixat. Camps també ho relaciona amb els canvis en el context polític, que considera que els han perjudicat. Camps també ha recordat que Proactiva Open Arms és l’organització més econòmica de les que operen al Mediterrani. "El consum diari del nostre vaixell és de 7.000 euros al dia, i ja hem fet 41 missions. En l’última vam rescatar 905 persones", ha explicat. Finalment, des de l'ONG denuncien que "hi ha coses que no s'estan podent treballar" a causa del bloqueig polític, com ara la creació d'un corredor humanitari a l'Estat, ampliar els visats acadèmics o fer programes d'acollida per a menors no acompanyats. Amb tot, critiquen el conjunt d'institucions polítiques perquè "no han estat a l'alçada".

Summary: Disminueixen les donacions a Proactiva Open Arms a causa de la situació política


El tinent de la Guàrdia Civil que era responsable de la comitiva judicial (TIP C57393S) el 20-S ha dit que era "esperpèntic" gestionar la seguretat amb el president d'una entitat, en referència a Jordi Sànchez. "Ell es podia presentar com a interlocutor o el que sigui, però això s'ha de gestionar entre cossos de seguretat", ha dit. Ara bé, a preguntes del seu lletrat, Jordi Pina, ha reconegut que això no li van recriminar als Mossos ni ho van fer constar en atestats. "Si els agents de mediació et porta un interlocutor de la massa se l'escolta però no era qui per gestionar temes de seguretat", ha remarcat. També ha reconegut que a partir de la tarda es podia "entrar i sortir" de la conselleria, a excepció de la comitiva i que no consten imatges de l'allau que ha relatat que va passar de matinada. Sobre la petició d'un helicòpter per part de la secretària judicial, ha dit que el tinent de seguretat ho havia "valorat" i ha reconegut que va fer broma de la proposta de la secretària "per treure ferro" perquè era una situació "de crisi i d'emergència".

Summary: Un tinent del 20-S creu que era "esperpèntic" gestionar la seguretat amb Sànchez però que no ho va recriminar als Mossos


La Fura dels Baus ha escollit Vic per preestrenar 'Free Bach 212', una interpretació lliure de la partitura original de la Cantata dels Pagesos de Johann Sebastian Bach. La idea original i el guió han anat a càrrec de Miki Espuma i David Cid, amb la direcció musical de Pavel Amilcar, Thor Jorgen i el mateix Espuma. Amílcar ha destacat que el seu treball ha estat fer una "reinterpretació" de l'obra de Bach a partir de criteris històrics que els han permès conèixer com s'interpretava la música de l'època. Però per portar l'obra a l'actualitat, els autors han barrejat el barroc amb músiques electròniques i flamenc. L'espectacle es preestrena aquest divendres i dissabte a l'església la Pietat de Vic.

Summary: La Fura dels Baus presenta una versió lliure de la Cantata dels pagesos de Bach que barreja flamenc i música electrònica


Una dona de Gavà a qui l'Institut Nacional de Seguretat Social (INSS) denega l'accés a la jubilació anticipada ha demandat l'organisme públic per "discriminació" de gènere. L'INSS li exigeix que acrediti 33 anys de cotització, un requeriment que l'advocat de l'afectada argumenta és discriminatori perquè les treballadores troben més dificultats que els homes per acumular els anys de cotització exigits com a conseqüència de la bretxa de gènere del mercat laboral.  La defensa de la demandant, la cooperativa jurídica Col·lectiu Ronda, al·lega que la normativa espanyola no ho té en compte i, per això, demana al jutge que elevi el cas al Tribunal de Justícia de la Unió Europea (TJUE) perquè sigui aquesta institució qui es pronunciï sobre si la legislació sobre pensions a l'estat espanyol és discriminatòria per raó de gènere. La demanda argumenta que la major incidència de la temporalitat, el treball a temps parcial o l'abandonament de l'activitat laboral per una major càrrega familiar i domèstica que assumeixen les dones, provoquen que tinguin "carreres de cotització molt més curtes i amb salaris considerablement més baixos". En el cas de la dona de Gavà, la defensa demana que s'apliqui la llei anterior que exigeix 30 anys de cotització quan la prejubilació és forçada i no la nova normativa de 2011 que ho eleva a 33, en aquests supòsits. El Col·lectiu Ronda ha recordat, en un comunicat aquest dimarts, que el TJUE ja es va pronunciar el 2012 sobre que les condicions d'accés a la jubilació dels treballadors a temps parcial a l'estat espanyol -amb l'exigència d'acreditar 15 anys de cotització- eren discriminatòries. En especial envers les dones ja que tenen en major mesura contractes a temps parcial. La intenció, asseguren, és que el TJUE apreciï també en el cas de la dona de Gavà la "violació dels principis comunitaris per tal d'obligar" l'estat espanyol "a modificar la normativa vigent", tal com recorden va passar després de la sentència del cas Elbal Moreno, anteriorment esmentada.

Summary: Una dona de Gavà a qui deneguen la jubilació anticipada demanda la Seguretat Social per "discriminació" de gènere


El conseller de Cultura, Santi Vila, ha tancat aquest dimecres des de Washington (Estats Units) un acord perquè Catalunya sigui el país convidat a l’edició de l’any 2018 de l’Smithsonian Folklife Festival, que té lloc anualment a la capital nord-americana. Aquest esdeveniment està considerat com el festival de patrimoni cultural immaterial més important que se celebra arreu del món. L'esdeveniment és considerat el més important del món sobre el patrimoni cultural immaterial. L’objectiu de la participació catalana és mostrar el patrimoni popular i cultural del país de manera precisa a un públic ampli als Estats Units, així com fomentar el coneixement i la comprensió del poble català, la seva cultura i la seva història per preservar així el patrimoni i els recursos culturals de Catalunya. El projecte tindrà com a lema 'Catalunya: tradició i creació des de la Mediterrània' i el disseny de la presència es basarà en el triangle tradició, innovació i participació. Els àmbits de les diferents manifestacions seran la gastronomia, el patrimoni festiu, l’artesania, la música, la dansa i les tradicions, així com les arts plàstiques i visuals. Aquestes realitats s’explicaran, durant dues setmanes, a través d’espectacles, tallers, conferències i demostracions. El conseller Santi Vila ha manifestat que la participació de Catalunya a l’Smithsonian Festival parteix de “la voluntat de projectar els valors que sintetitzen el passat, el present i el futur d’una societat que ha fet punta de llança de la llibertat creativa, del seu caràcter plenament mediterrani i de la gran dimensió comunitària i participativa de la cultura tradicional”. Així mateix, també ha assenyalat que el festival “és un extraordinari aparador de les cultures del món i la presència catalana suposarà una finestra d’oportunitat, tant per donar a conèixer el seu potent sector cultural com per a tendir ponts amb els EUA en àmbits com el polític o l’econòmic”. Més d’un milió de visitants en deu dies L’Smithsonian Folklife Festival se celebra cada any al National Mall de Washington DC durant deu dies entre juny i juliol. L’edició d’aquest any s’ha inaugurat precisament avui dimecres. El Festival és l’esdeveniment cultural anual més gran de la capital dels Estats Units i alhora té un gran impacte i retorn en el país que hi és representat. Aplega més d’un milió de visitants, la majoria turistes dels mateixos EUA, i la premsa nord-americana se’n fa també ampli ressò. L’entitat organitzadora d’aquest gran esdeveniment és l’Smithsonian Institution, creada el 1864 i considerada el “museu nacional” dels EUA, ja que és el complex de museus i recerca més gran del món: 19 museus, el zoo nacional i 9 centres de recerca aplegats en el Center for Folklife and Cultural Heritage. Aquest centre, dedicat al patrimoni cultural immaterial, té com a missió la recerca, divulgació i preservació d’aquest patrimoni, tant dels EEUU com d’arreu del món, a través de publicacions, exposicions, simposis, documentals i vídeos, material didàctic... A banda d’això té dos grans programes: el mateix festival i l’Smithsonian Folways Recordings, un segell discogràfic propi de música d’arrel tradicional.

Summary: Catalunya serà el país convidat a l’Smithsonian Festival de Washington el 2018


El port de Palamós (Baix Empordà) no rebrà cap creuer, com a mínim, fins al mes de juliol i això suposarà la pèrdua de 16.000 passatgers i també generarà un impacte econòmic d'un milió d'euros al municipi. Així ho ha explicat la cap del servei de Promoció Econòmica i Turisme a l'Ajuntament de Palamós, Sílvia Romero, en una taula rodona digital organitzada per la Taula Gironina de Turisme. Romero també ha apuntat que si finalment es cancel·len totes les escales previstes aquest 2020, l'impacte podria superar els quatre milions. En el webinar d'aquest dijous representants de diverses destinacions turístiques gironines han demanat treballar en xarxa durant aquesta temporada per tal de reactivar el sector de forma conjunta i col·laborativa.

Summary: La cancel·lació de creuers fins al juliol al port de Palamós tindrà un impacte econòmic de més d'un milió d'euros


La temporada a la Costa Daurada ha arrencat amb més de 5 milions de pernoctacions des d’inicis d’any fins al maig, un 5% més respecte de l’any anterior. Són les xifres de la Federació Empresarial d'Hoteleria i Turisme de la Costa Daurada (FEHT) i el Patronat de Turisme de la Diputació de Tarragona, que valoren positivament l'arrencada de la temporada tot i que no preveuen batre les xifres rècords de la temporada passada. Des del sector expliquen que pràcticament tots els mercats han crescut i destaquen l'increment del mercat alemany, que xifren en un augment del 30%. A més, també es fa una aposta pels mercats emergents dels països de l'Europa de l'Est. D'altra banda, el sector veu amb preocupació el retorn de les ofertes de destinacions de la mediterrània, com Turquia, Egipte o Tunísia, amb qui no poden competir amb preus. Tot plegat, allibera altres destinacions, com les Illes Balears i les Canàries. "La gran diferència és la mà d'obra: el sou mitjà en aquests països ronda els 400 dòlars, i aquí això és impossible", ha asseverat Eduard Farriol, president de la FEHT. Lluny d'entrar en una guerra de preus, el sector reforçarà l'aposta per la qualitat i la desestacionalització amb els esdeveniments esportius. Segons Farriol, la previsió de pernoctacions de la temporada estival és “bona”, però no s’assoliran les xifres de rècord de la temporada passada. Això, ha dit, es deu a diversos motius com ara que els competidors que estaven “fora de joc” durant els darrers anys per qüestions geopolítiques, “ara tornen amb preus molt competitius”. Malgrat tot, el president de la FEHT ha argumentat que els costos dels establiments del territori són “molt diferents” respecte els d’aquests països.  Davant d’aquesta situació, Farriol ha alertat que el creixement dels darrers anys al territori es veurà “minvat” per la reentrada al mercat de països com Tunísia, Egipte i Turquia. Alhora, ha dit, aquesta situació farà que destinacions com Menorca o les Canàries també tinguin més places disponibles per al mercat nacional i competeixin amb la Costa Daurada.  Per aquest motiu, Farriol ha afirmat que l’única manera de potenciar la destinació de la Costa Daurada és apostar per la qualitat i no entrar en una guerra de preus. De fet, ha destacat que espais com Port Aventura i l’oferta d’oci, cultura i natura que s’ofereix des del territori constata que “som un país diferent per fer turisme”, més enllà dels resorts de sol i platja.  Pel que fa a les xifres d’inici de temporada, el representant dels hotelers ha detallat que les pernoctacions en els hotels han crescut un 6%, en els càmpings un 2% i en els apartaments un 13%. “Aquests creixements són gracies a la bona tasca que s’està fent amb el pla de promoció dels patronats de turisme i de la FETH”, ha assegurat Farriol, qui ha afegit que l'aposta pel turisme esportiu “està donant els seus fruits”.  Els patronats de turisme han explicat que la majoria de mercats com són l’espanyol, el francès, el britànic i l’holandès, així com també l’alemany, han crescut. L’únic que no ho ha fet és l’italià, que tot just suposa 18.000 pernoctacions. En el cas de l’alemany s’ha xifrat en un increment del 30% respecte a la temporada anterior. “És una dada cridanera perquè partíem d'uns números de visitants bastants baixos i pel públic alemany la nostra és una destinació desconeguda”, ha justificat el president del Patronat Municipal de Turisme de Vila-seca, Pere Segura.  L’Aeroport de Reus  superarà el milió de passatgers per segon any consecutiu La previsió és que l’Aeroport de Reus torni a superar enguany el milió de passatgers, el que representa un increment de més del 3% respecte a l’any passat. Enguany des de Reus s'opera a un total de 29 aeroports de vuit països diferents, a través de tretze companyies. Els membres del patronat han destacat la incorporació d’operadors com Easyjet, Brussels Airlines i Aurinko. A més, enguany s’han obert sis noves rutes a Londres Luton, Manchester i Aberdeen (Regne Unit), Tallinn (Estònia) i Shannon (Irlanda). De cara l'any vinent, ja s'ha confirmat que Ryanair operarà, d’abril a octubre, una nova ruta entre Reus i l’aeroport de Southend, a Londres. Per una altra banda, la consolidació de l’activitat de les companyies ha redistribuït molt més la quota de mercat de l’aeroport de Reus. Per aquest 2018 es calcula que un 36% correspondrà a Ryanair, mentre que Jet2 i TUI tindran un 22% de quota cadascuna, i Thomas Cook un 11%.   Els XVIII Jocs Mediterranis deixaran un llegat més enllà de la ocupació hotelera Segons dades dels empresaris, l’ocupació hotelera del Jocs Mediterranis se xifra en 5.000 llits ocupats. Respecte a aquestes xifres, la regidora de Turisme de l’Ajuntament de Cambrils, Mercè Dalmau, ha destacat que els jocs “ens obren una finestra al tot el món” i aquest “intangible”, ha dit, és “difícil de comparar amb xifres”. En la mateixa línia s’ha manifestat el regidor de Salou, Benet Presas, qui ha remarcat que la piscina olímpica també oferirà un “nou ventall de mercats” i obrirà les portes a competicions esportives com la natació.  Els atemptats de Barcelona i Cambrils i la situació política del país no han afectat al turisme Segons Farriol, l’impacte dels atemptats es van traduir en alguna cancel·lació durant aquell cap de setmana del 18 d’agost però, en cap cas, va afectar la temporada. La titular de turisme cambrilenca també ha insistit que des del municipi es va “projectar la imatge real des del mateix divendres, una imatge de normalitat”, ha argumentat.

Summary: Les pernoctacions creixen un 5% a la Costa Daurada fins al maig i el sector espera completar una bona temporada


El líder del PSC a l'Ajuntament de Barcelona, Jaume Collboni, ha acusat l'alcaldessa, Ada Colau, de liderar de "forma erràtica" la ciutat, primer governant en solitari, després pactant amb el PSC i finalment apropant-se als independentistes. De fet, ha reconegut que no entén en aquest primer ple sense els socialistes al govern no ha presentat ja un cartipàs on s'incloguin els seus nous socis de govern, en referència al Grup Demòcrata i ERC. El primer tinent d'alcaldia, Gerardo Pisarello, ha assegurat que BComú va trencar l'acord amb el PSC amb "tristor", i ha dit que espera poder seguir pactant amb ells temes de ciutat. El portaveu del PDeCAT, Jaume Ciurana, s'ha ofert per arribar a acords, però no per "destruir una determinada idea de la ciutat". Igualment, el republicà Alfred Bosch ha dit que estan disposats a ajudar en aquelles qüestions "essencials" per al funcionament de la ciutat.

Summary: Collboni acusa Colau de liderar de "forma erràtica" la ciutat i no entén per què no pacta ja amb els independentistes


El trànsit ha baixat més de la meitat respecte a un dimecres normal als accessos de l'àrea metropolitana de Barcelona. De sortida s'ha registrat un 51,8% de descens, i d'entrada, un 54,5%, segons dades del Servei Català de Trànsit de les 11 hores. A les 6 del matí la reducció era menor, entre el 35,6 i el 36%. Pel que fa a altres vies principals, han registrat reduccions variables. Així, a l'A-2 a Soses hi ha hagut un descens del trànsit del 22% en direcció Saragossa, però només del 13% cap a Barcelona. A l'AP-7, per exemple, s'ha quantificat una disminució del 14,4% al peatge de la Roca en direcció França, i del 28,8% cap a Barcelona. Al de Martorell, els percentatges de reducció són del 21,1% (Tarragona) i del 6,2% (Barcelona). Pel que fa a la C-32, registra una reducció del 67,8% al peatge de Vallcarca (a Sitges) en direcció Tarragona, i del 48 cap a Barcelona. El peatge de Mollet ha quantificat en un 44,1% la reducció cap a Girona, i del 52,6% en direcció Barcelona. La disminució al Túnel del Cadí ha estat del 44% en direcció Barcelona i del 27% cap a Puigcerdà.

Summary: El trànsit baixa més de la meitat als accessos de l'àrea metropolitana de Barcelona


El conductor d'una motocicleta ha mort aquest dimecres en xocar amb un cotxe al quilòmetre 6,5 de la B-24, a l'altura de Cervelló (Baix Llobregat). Els Mossos d'Esquadra han rebut l'avís a les 7.20 hores. La víctima és J.M.G., de 54 anys i veí de Sant Feliu de Llobregat. Hi ha hagut una col·lisió en què s'han vist implicats la moto i un turisme. La via ha estat tallada en el punt de l'accident en sentit nord entre dos quarts de vuit i les dotze, aproximadament. S'han activat sis patrulles del Mossos i tres ambulàncies del Sistema d'Emergències Mèdiques (SEM). Ja són 178 les persones que han perdut la vida en accidents a la xarxa viària interurbana el 2018.  (Aquesta notícia actualitza l'anterior amb el mateix titular amb més dades)

Summary: ACTUALIZACIÓ:Mor el conductor d'una motocicleta en xocar amb un cotxe a la B-24 a Cervelló, al Baix Llobregat


Turull ho desmenteix i assegura que és un "suposat esborrany" i que es podrà comprovar "ràpid" quan el text es faci públic ACN Barcelona.-La Llei de transitorietat jurídica preveu la independència immediata de Catalunya si al final el govern espanyol no autoritza la celebració d'un referèndum, segons publica aquest dilluns 'El País'. D'acord amb el rotatiu, el text també inclou un apartat a la regulació del referèndum i revela que la pregunta seria "Vol que Catalunya sigui un Estat independent d'Espanya". A més, una part de l'articulat entraria en vigor abans que la resta per poder celebrar la consulta i que fos vinculant davant d'un resultat favorable, tot i que no complís un mínim de participació. El portaveu de Junts pel Sí, Jordi Turull, ha desmentit aquesta informació aquesta matinada i ho ha atribuït a un "suposat esborrany" que va "molt desfasat". "Quan us faci pública la llei ho comprovareu ràpid", ha subratllat. En la mateixa línia, fonts del Govern han assegurat a l'ACN que es tracta d'un "antic esborrany" i que s'han produït modificacions. La disposició final de l'esborrany afirma que "si l'Estat espanyol impedís de manera efectiva la celebració del referèndum aquesta llei entrarà en vigor de manera completa i immediata quan el Parlament constati aquest impediment". Es tracta d'un document al qual només hi tenen accés sota la coordinació de l'exvicepresident del Tribunal Constitucional convertit en l'independentisme, Carles Viver Pi Sunyer. Segons 'El País', la conferència del president de la Generalitat, Carles Puigdemont, a Madrid per plantejar una darrera oferta a l'executiu espanyol per celebrar la consulta o la proposta de La Moncloa perquè es debati al Congrés són "gestos retòrics per carregar-se de raó". D'altra banda, el document també recolliria altres aspectes fundacions d'un nou estat, com per exemple, que el cap del govern de la república nomenés el president del nou Tribunal Suprem, que Catalunya assumís les causes que ara estan a l'Audiència Nacional o al Tribunal Suprem i arxivar o anul·lar els processos contra els condemnats "que van buscar un pronunciament democràtic sobre la independència de Catalunya o la creació d'un nou Estat de manera democràtica i no violenta".  També inclou que la nova república seguiria formant part d'Europa i que les prestacions d'atur, que les pensions estarien garantides i tots els impostos passarien a dependre del Govern, d'acord amb el rotatiu.

Summary: La llei de desconnexió preveu la independència immediata si no hi ha referèndum, segons 'El País'


La seu d'ERC ha aparegut aquest dimarts al matí amb una pintada a l'entrada que recrimina al partit les negociacions que està duent a terme amb el PSOE per a la investidura del proper president espanyol. Firmada pel Comitè de Defensa de la República (CDR) de les Corts, el text escrit a terra proclama 'L'autodeterminació és un dret. No es negocia'. L'aparició d'aquest missatge coincideix amb el dia de la reunió que ambdós partits celebren a Barcelona per intentar arribar a un acord d'investidura i que tindrà lloc a la seu de l'Àrea Metropolitana de Barcelona (AMB), després que ahir dilluns ja es veiessin a la seu del Consorci de la Zona Franca. Precisament, els CDR han publicat aquest mateix dimarts un comunicat en què titllen de "frau" les reunions dels socialistes amb els republicans i altres forces independentistes. Per a a questa organització, no es pot dur a terme cap negociació "mentre no hi hagi una amnistia" i "s'aturi la persecució ideològica", alhora que reclama que es reconegui el resultat del referèndum de l'1 d'octubre de 2017 i es busqui un mediador internacional entre la Generalitat i l'Estat "vist l'historial d'innombrables incompliments del govern espanyol".

Summary: El CDR de les Corts pinta l'entrada de la seu d'ERC amb el text 'L'autodeterminació és un dret. No es negocia'


El Servei de Protecció de la Naturalesa (SEPRONA) de la Guàrdia Civil de Tortosa va enxampar dilluns a la tarda dos caçadors furtius que intentaven capturar conills amb gàbies-trampa a Santa Bàrbara (Montsià). Els fets van tenir lloc en una àrea privada de caça, on els agents van descobrir els paranys tot i que no hi havia cap animal atrapat. Prop d'allà, es van localitzar dues persones que van reconèixer que les trampes eren seves i que no tenien cap autorització per instal·lar-les. Davant d'això, van ser denunciades davant el departament d'Agricultura, Ramaderia, Pesca i Medi Natural de la Generalitat per infringir la normativa relacionada amb la protecció d'animals i la conservació de la flora i la biodiversitat. La Generalitat, per tal de controlar l'expansió de conills, concedeix autoritzacions a particulars per a la seva captura amb gàbies-trampa a través de societats de caçadors dels municipis on els interessa controlar la plaga. Per tal de tenir aquestes certificacions, els particulars han de tenir una llicència de caça tipus B sense arma de foc i ser soci del vedat de caça on s'instal·lin els paranys.

Summary: Denuncien dos caçadors furtius per utilitzar gàbies-trampa per capturar conills a Santa Bàrbara


El Festival Europeu de Curtmetratges de Reus arriba a finals de mes a la seva 20ena edició. Ho farà amb una programació especial, dedicada sobretot al seu públic a qui es vol agrair la fidelitat, i amb una actuació sorpresa. Enguany no hi haurà competició, totes les sessions seran gratuïtes, i oferiran una retrospectiva dels millors curtmetratges europeus i catalans, seleccionats pel festival en els darrers anys. El FEC Festival també reconeixerà, atorgant a títol pòstum, durant la cloenda, el premi honorífic a la carrera del polifacètic artista de Vinaròs, Carles Santos, que va morir el passat mes de desembre. Santos havia participat com a jurat en dues edicions i el FEC Festival li havia dedicat una exposició fotogràfica a la Torre del Port de Cambrils. Del 22 al 24 de març es celebrarà la vintena edició del Festival Europeu de Curtmetratges de Reus, amb la satisfacció de complir "vint anys apostant pel curtmetratge de ficció europeu, per la cultura, pels nous creadors, per la independència creativa, la innovació i la reflexió". En la secció Panorama (no competitiva) es reunirà una selecció de 13 curtmetratges europeus del darrer any, 3 dels quals són d'autoria catalana, i en la secció Retrospectiva, es visionaran 15 curts que han participat en edicions anteriors del FEC Festival. Hi haurà també activitats paral·leles, com el concurs de Microfilms (patrocinat per Vermuts Miró amb un primer premi de 800 euros, i un segon de 600), el taller d'animació Minicurts, les projeccions especials per a joves de l'Aula de Cinema, el Reality Bites o Drugmetratges, les sessions infantils, i la tradicional festa de cloenda amb un concert musical sorpresa. El FEC Festival va nàixer el 1998 a Cambrils amb una mostra de curtmetratges estatals. Ara es veu consolidat com un dels principals festivals de curtmetratges de ficció d'Europa i l'únic de Catalunya i és un referent en la secció de candidats a millor curtmetratge dels premis Goya. El director Bigas Luna va ser un dels seus principals col·laboradors dins que va morir el 2013, any en què el FEC es trasllada a Reus, el premi honorífic porta el seu nom.

Summary: El FEC Festival celebra 20 edicions en format retrospectiva i amb sessions gratuïtes per agrair la fidelitat del públic


El Festival Primavera Sound ha anunciat aquest dilluns la incorporació al seu cartell del músic i productor britànic Jamie xx, que oferirà divendres un espectacle al Parc del Fòrum de Barcelona. Així mateix, s'han fet ajustaments en els horaris d'alguns dels concerts programats aquest dijous i divendres als escenaris Heineken i Mango i dissabte al Bacardí Live, segons han indicat els organitzadors. També, el festival ha afegit en la programació de diumenge en La [2] d'Apolo l'electrònica experimental de la jove basca Rrucculla, que barreja so digital amb bateries reals, hip-hop abstracte amb jazz i pop i textures pròpies més properes al post rock,i els americans !!! (Chk Chk Chk) en la seva faceta com a discjòqueis.

Summary: El Primavera Sound incorpora el productor Jamie xx


El govern espanyol requerirà al Congrés dels Diputats la revocació de l'acord de la Mesa d’admetre a tràmit la presa en consideració de la proposició de llei impulsada pel PSOE per a la suspensió del calendari per a la implantació de la LOMCE. Així ho ha anunciat aquest divendres el portaveu del govern espanyol i ministre d'Educació, Cultura i Esport, Íñigo Méndez de Vigo, durant la roda de premsa posterior a la reunió del Consell de Ministres, on ha argumentat que la suspensió de la Llei per a la Millora de la Qualitat Educativa podria afectar l’arribada de 615 milions d’euros de fons europeus. "El poder executiu té la competència exclusiva d'oposar-se a qualsevol proposició de llei que suposi la disminució dels ingressos pressupostaris", ha remarcat el portaveu del govern espanyol. El ministre d’Educació ha insisitit en què la iniciativa parlamentària del PSOE pot alterar el marc pressupostari aprovat pel govern espanyol i que contempla la partida europea. "Aquest és un dret constitucional reconegut al govern", ha insistit, per justificar la iniciativa aprovada pel Consell de Ministres. Méndez de Vigo considera que la Mesa del Congrés dels Diputats "no va apreciar correctament" el dret que la Constitució atorga al govern espanyol després que dimarts passat aprovés l'admissió a tràmit de la proposició de llei dels socialistes per a la suspensió del calendari d'implantació de la LOMCE. "Creiem que ens avalen els dictàmens jurídics i ara s'obre un termini perquè la Mesa reconsideri o no  la seva decisió", ha conclòs.

Summary: El govern espanyol requerirà al Congrés la revocació de la proposició de llei del PSOE per suspendre la LOMCE


Famílies, grups d'amics i colles castelleres omplen l'avinguda Paral·lel enmig d'un ambient festiu i reivindicatiu per reclamar la llibertat per als "presos polítics". Bona part dels manifestants ja han participat en altres mobilitzacions i diuen que continuaran fent-ho. "Vinc perquè em sembla que no ens en podem cansar, ja que ells tampoc es cansen de fotre'ns la punyant, i continuarem manifestant-nos fins que els nostres presos polítics surtin en llibertat", explica la Montserrat Morera que ha arribat a Barcelona des de Ripoll amb un grup d'amigues en autobús. També ha fer servir el bus però des de Tarragona la Montserrat Mojío que, juntament amb el seu fill, és el primer cop que pot anar a una manifestació a Barcelona. "Per feina no havíem pogut però hem de dir prou i lluitar pel futur dels nostres fills", explica.

Summary: "No ens cansarem de manifestar-nos fins que els nostres presos polítics surtin en llibertat"


El vicepresident de l'ANC, Agustí Alcoberro, ha admès que "deu ser desafortunat" el text de la carta que l'entitat ha enviat a la seva militància o bé "l'oportunitat del moment". En una entrevista a Catalunya Ràdio, Alcoberro ha aclarit que l'ANC demana el vot per les tres candidatures independentistes: ERC, JxCat i la CUP. La carta enviada aquest dissabte estableix que després del 21-D l'entitat "reconeixerà únicament el president legítim sorgit de les urnes del 27-S del 2015", és a dir, Carles Puigdemont. Alcoberro ha afegit ara que en funció dels resultats del 21-D i les "lògiques polítiques" caldrà veure com s'estableix la restitució del govern "legítim" que va cessar el 155. "La primera cosa que correspondrà si hi ha majoria independentista és intentar restaurar la situació prèvia", ha defensat.  Alcoberro ha assegurat que votarà una de les tres llistes independentistes, però no ha dit quina d'elles. "En cap cas plantegem un comunicat per donar suport a una determinada força" ha insistit per després reconèixer que "potser no ho han dit bé" en la carta que han enviat a la militància.  El vicepresident ha defensat que l'ANC diu des de fa mesos que s'ha de reposar el govern destituït. "Entenc que el text deu ser desafortunat o potser més per l'oportunitat del moment. No ens devem haver explicat bé", ha afegit.  	 Alcoberro ha assegurat que l'ANC "només reconeixerà" el govern que va ser deposat "per una mena de cop d'estat" però preguntat per si acataran la legalitat si no suma una majoria independentista, el vicepresident ha respost que això és un altre tema i que ja ho decidiran si arriba aquest moment.

Summary: Alcoberro admet que la carta als socis és "desafortunada" i aclareix que l'ANC demana el vot per ERC, JxCat i CUP


Centenars de persones han sortit silenciosament al carrer aquest vespre a Sant Vicenç dels Horts (Baix Llobregat) per recórrer part del centre amb una marxa de torxes en record a Oriol Junqueras, que va ser alcalde del municipi entre el 2011 i el 2015. Encapçalats amb una pancarta amb el lema ‘Mai caminaràs sol’ i una foto de l’ex vicepresident del Govern, durant el recorregut s’han pogut veure nombrosos símbols grocs en record, també, de la resta de polítics presos i exiliats. Al final del traçat, la plaça de la Vila ha quedat petita per encabir la multitud de veïns que s’han aplegat per reclamar l’alliberament del seu exalcalde. Carles Riera, Joan Josep Nuet i Gabriel Rufián han encapçalat un acte final en què s’han rebutjat reiteradament les penes de presó sol•licitades per la Fiscalia i l’Advocacia de l’Estat contra els líders sobiranistes. Amb un silenci escrupolós, la marxa de torxes organitzada per la plataforma Free Junqueras ha recorregut el prop d’un quilòmetre que separa el Parc del Mamut Vènux de la plaça de la Vila de Sant Vicenç, a pas lent i sota la llum de les flames. Al final del recorregut, les entitats i partits sobiranistes s’han adreçat a l’exalcalde de Sant Vicenç dels Horts per traslladar-li el seu escalf, alhora que els centenars de persones que omplien la plaça també han tingut un gest de complicitat amb el fill petit de Junqueras, a qui han felicitat amb una cançó espontània en el dia del seu aniversari. Pel que fa al to més polític, les entitats i partits sobiranistes locals han apel•lat a la “unitat” de totes les formacions per perseverar en la defensa de la república catalana i han carregat durament contra les peticions de penes presentades per la Fiscalia i l’Advocacia de l’Estat aquest divendres. “Això s’ha convertit en Turquia, perquè les acusacions que hem conegut avui són dignes d’un país autoritari”, ha etzibat el portaveu de l’entitat Àgora, advertint l’estat espanyol que hi haurà una “alarma social als carrers” si no es rebaixen les peticions de pena. Per a l’alcaldessa de Sant Vicenç, Maite Aymerich, el fet que els escrits d’acusació s’hagin presentat el dia que fa un any que Oriol Junqueras i Joaquim Forn són a la presó “no és gratuït” i ho ha definit de gest “indigne i maligne”, alhora que ho ha atribuït a la voluntat d”escarmentar, atemorir i combatre idees que són legitimes”. “Organitzar un referèndum no és un delicte, i posar les urnes és la base de la democràcia”, ha defensat. En l’esfera política nacional, el diputat de la CUP Carles Riera ha instat la ciutadania a mobilitzar-se per “derrotar l’estat espanyol”, a qui ha acusat de “ser còmplice del feixisme”. “Només tornant a l’autoorganització popular podrem recuperar la sobirania”, ha afirmat, afegint que “només amb la lluita popular, la desobediència civil i la vaga general es podrà guanyar l’autodeterminació unilateralment”. Al seu torn, Joan Josep Nuet, líder d’Esquerra Unida i un dels acusats a la causa del procés, ha definit els escrits de la Fiscalia i l’Advocacia de l’Estat com “un veritable despropòsit jurídic, polític i moral”. Nuet ha assegurat que “quan la justícia deixa de ser justícia i es converteix en venjança, la democràcia i la llibertat comencen a trontollar”, i ha instat les formacions polítiques a replicar la situació actual amb “unitat”.  Més contundent, però, ha estat el diputat d’Esquerra al Congrés Gabriel Rufián, que ha comparat els 25 anys de presó que se sol•liciten els poders polítics per a Oriol Junqueras amb els 9 anys de condemna pels agressors coneguts com a ‘La Manada’. “Això demostra que La Manada porta toga, i avui diem més clar que mai: carceraris, sou uns salvatges! Us volem veure asseguts al banc del tribunal dels drets humans!”, ha exclamat Rufián enmig d’aplaudiments. En la mateixa línia, el diputat republicà ha carregat també contra el president del PP, Pablo Casado, rebatent les declaracions en què el popular acusa de “colpistes” els líders del procés sobiranista. Així, Gabriel Rufian ha acusat Casado d’estar disposat a “abraçar” al coronel Tejero si hagués presenciat el cop d’estat de 1981.

Summary: Centenars de persones recorren el centre de Sant Vicenç dels Horts amb una silenciosa marxa de torxes en record a Junqueras


L'adjunt general al Síndic, i membre de l'Equip de Treball del Mecanisme Català de Prevenció de la Tortura (MCPT), Jaume Saura, ha denunciat que la Direcció General de la Policia de Catalunya “no assumeix suficientment” l’aplicació de l’anomenat Protocol d’Istanbul, un manual aprovat per l’ONU l’any 1999 que proporciona les directrius que metges i advocats han de tenir en compte per poder determinar si una persona ha estat torturada o maltractada. La recomanació del Síndic envers els Mossos contrasta amb el reconeixement públic que va fer l’entitat de defensa de la ciutadania de la tasca dels departaments de Salut i de Justícia per difondre i aplicar aquest manual tècnic. El Protocol determina que tots els informes mèdics generats de l’atenció a un pacient que es troba en situació de detenció o privació de llibertat s’han de redactar seguint unes directrius concretes que contenen els elements específics. L'activitat estava adreçada a professionals sanitaris, especialment als que puguin detectar situacions de maltractament i als que habitualment emplenen comunicats de lesions.  A banda de l'adjunt al Síndic, hi van participar com a ponents la doctora en Filosofia, Begoña Román; el cap de l’Assessoria Jurídica de l’Institut Català de la Salut, Eladi Medina Tejada; la metgessa de família i membre de l'Equip de Treball de l'MPTC, Olga Casado, i el president de la Comissió Nacional de l’Especialitat, Miquel Aranda.

Summary: El Síndic denuncia que Interior no aplica prou un protocol d'assistència mèdica per detectar tortures als detinguts


Més de 40 fotoperiodistes exposaran 155 fotografies sobre la situació política a Catalunya coincidint amb el Visa Pour l'Image de Perpinyà. Els fotògrafs han triat les imatges i les han cedit per donar veu als fets i, després de mostrar-les a Catalunya, es vendran en benefici de la Caixa de la Solidaritat. Els promotors engegaran properament una pàgina web (www.vis-a-vis.cat) per donar detalls de la iniciativa. Les fotografies repassaran els fets que s'han produït al país des del 2010 amb imatges de les diades, les manifestacions o l'1-O.  L'editorial Trabucaire, el bar Escalibar 25, la sala d'exposicions Chaman'Art12, la Brasseria del Castellet, Sant Vicenç i el Casal de Perpinyà són els punts on es podran veure des de l'1 fins al 16 de setembre. Durant la presentació de la trentena edició del certamen, el seu director, Jean-François Leroy, va explicar que s'hi projectarien fotografies sobre la situació política a Catalunya però que no s'hi dedicaria cap exposició específica perquè no havien trobat cap treball amb prou qualitat que expliqués "què ha fet que els catalans reivindiquin més autonomia i més independència".  Per donar-hi veu, 42 fotoperiodistes han cedit fotografies que il·lustren el procés i que s'exposaran en sis espais de Perpinyà coincidint amb el festival. En total, se n'exposaran 155 a l'editorial Trabucaire, el bar Escalibar 25, la sala d'exposicions Chaman'Art12, la Brasseria del Castellet, Sant Vicenç i el Casal de Perpinyà.  Les imatges mostraran els fets que s'han produït a Catalunya des del 2010 amb fotografies de les diades, les manifestacions o l'1-O, entre d'altres.  Després de passar per la Catalunya del Nord, les imatges recorreran diversos punts de Catalunya i, posteriorment, es vendran en benefici de la Caixa de la Solidaritat. Els seus promotors han anunciat que properament posaran en marxa un web ((www.vis-a-vis.cat) per donar detalls de la iniciativa.  Entre els fotògrafs que hi participen, hi ha Robin Townsend, Ana Jiménez, Jordi Ribot, Elisabeth Magre, Lluís Serrat, Cristina Calderer, Marc Martí, Elisenda Pons, Aniol Resclosa, Mireia Comas, Adrià Costa, Roser Vilallonga, Carles Palacio, Sandra Lázaro, Jordi Borràs, Sira Esclassans, Joan Puig, Joan Castro, Lluís Brunet, Adrià costa o Marc Rovira.

Summary: Més de 40 fotoperiodistes exposaran 155 imatges sobre la situació política a Catalunya coincidint amb el Visa Pour l'Image


El secretari general del PSOE, Pedro Sánchez, i l'alcaldessa de Barcelona, Ada Colau, van mantenir una trobada cinc dies abans de l'última ronda de consultes del rei Felip VI amb les diferents formacions polítiques amb representació al Congrés. Fonts socialistes han confirmat que els dos dirigents es van reunir el 20 d'abril però no han transcendit els detalls de la conversa, només que van tractar temes d'actualitat. La trobada entre Pedro Sánchez i Ada Colau s'afegeix a la ronda que el líder socialista va fer amb els principals dirigents catalans, el president del Govern, Carles Puigdemont, i el vicepresident, Oriol Junqueras. La trobada entre Pedro Sánchez i Ada Colau va ser de caràcter informal i els va servir per tenir una primer presa de contacte ja que no es coneixien, segons han traslladat fonts socialistes a l'ACN.  Les mateixes fonts han explicat que el secretari general del PSOE i l'alcaldessa de Barcelona van parlar sobre "el panorama polític a nivell estatal i a nivell català" i que no hi va haver "cap tipus de negociació ni d'oferiment per part de cap de les dues parts". "Va ser una conversa entre dos líders polítics que no es coneixien", han assenyalat.

Summary: Sánchez i Colau es van reunir cinc dies abans de l'última ronda de consultes de Felip VI


CCOO ha assegurat que IQOXE havia acumulat 73 incidents i accidents laborals en els últims cinc anys, des que va ser adquirida pel grup Cristian Lay. Segons han apuntat, es tracta d'una xifra "anormal", pel seu alt nombre, en les empreses químiques de Tarragona. A banda, han lamentat que la companyia no fes cas de les peticions dels treballadors de bunqueritzar la sala de control, en la qual va morir un operador de planta en l'explosió del passat 14 de febrer. També han denunciat que els estudis d'avaluació de riscos psicosocials indicaven que el 98,5% dels treballadors tenien un ritme de treball que els suposava un risc "molt alt", i que els dirigents d'IQOXE, el dia abans de la deflagració, van qualificar de "simple opinió".

Summary: CCOO assegura que IQOXE havia acumulat 73 incidents i accidents laborals en els últims cinc anys


Només una quarta part de les víctimes de violència masclista denuncia les agressions. Per això, des del Departament d'Interior es vol treballar per a conscienciar les dones agredides de la importància d'aquesta denúncia perquè tal i com ha declarat el conseller Jordi Jané en una jornada sobre violència masclista, ''aquesta pressió dels homes no l'han de deixar passar''. El conseller també ha volgut trencar tòpics amb algunes dades que assenyalen que el 60% de les dones víctimes de violència masclista són de nacionalitat espanyola, que la franja d'edat entrà entre els 25 i els 45 anys, i que en un 77% dels casos l'agressor és la parella. Aquest 2015 hi ha hagut 6 víctimes mortals. Per aconseguir que un major número de dones denunciïn les agressions que pateixen, i fer front al que es considera una xacra de la societat, la violència masclista, el Departament de Salut està implantant un pla integral que preveu una major implicació de les policies locals, una aplicació específica per gestionar trucades d'emergència a través del 112, més formació per a professionals i cossos de seguretat i una web informativa i interactiva destinada a les dones i les joves que han patit o poden patit violència, ja sigui sexual, psicològica o física, per facilitar-los alternatives per sortir del ''cercle de la violència''.  Amb aquestes i altres mesures, Interior vol millorar les dades que indiquen que només el 74% de les dones agredides denuncien els fets. Per Jané, és important prendre consciència que les dones no han de ''deixar passar la pressió dels homes''. Cap de les sis víctimes mortals registrades enguany havia presentat denuncies a la policia. Jané, també ha valorat aquesta xifra, que és inferior a la de l'any passat, en què van morir 14 persones, i considera que no es poden considerar ''com abones mentre hi hagi una sola dona morta''.  En la jornada sobre violència masclista celebrada aquest divendres, Jané ha destacat que el 60% de les dones víctimes de violència masclista són de nacionalitat espanyola i tenen entre 25 i 45 anys. A més, el 77% de les agressions es pateixen en l'àmbit de la parella i en la meitat dels casos hi ha fills menors d'edat a càrrec.

Summary: Interior vol que totes les dones maltractades denunciïn les agressions


L'Institut de Salut Carlos III i l'Agència Estatal de Meteorologia analitzen l'impacte de factors ambientals   ACN Barcelona.-Un treball conjunt entre l'Institut de Salut Carlos III (ISCIII) i l'Agència Estatal de Meteorologia (AEMET) posa de manifest els primers indicis de correlació entre variables meteorològiques i la propagació de covid-19. Concretament, els resultats preliminars basats en els contagis a les diferents comunitats autònomes de l'Estat entre el 26 de març i el 5 d'abril indiquen que a menor temperatura mitjana hi ha una major incidència del virus. És a dir, que l'índex d'afectació augmenta a menor temperatura. Les dues institucions treballen en un estudi integrat per analitzar en profunditat la influència de determinades variables i la contaminació ambiental i la propagació. L'objectiu és desenvolupar un sistema de vigilància epidemiològica a nivell estatal basat en l'alerta primerenca i la monitorització dels factors ambientals. D'altra banda, investigacions recents en relació amb la propagació de la malaltia i el virus indiquen que la humitat de l'aire pot incidir-hi, principalment en el sentit que les altes temperatures i una humitat alta redueixen "significativament" la transmissió. Així, l'arribada de la temporada primaveral a l'hemisferi nord podria reduir-la. A nivell estatal, tant l'AEMET com l'ISCIII continuen treballant conjuntament per investigar l'impacte d'aquests factors en la incidència de la covid-19 a través de variables en salut com ara ingressos hospitalaris, ingressos en UCI i mortalitat, millorant la identificació en zones de risc a temps real. Així, la idea és dissenyar estratègies de diagnòstic i prevenció des de l'àmbit de la salut pública.   L'AEMT depèn del ministeri per la Transició Ecològica mentre que l'ISCIII està adscrit al ministeri de Ciència i Innovació.

Summary: L'afectació per coronavirus té més incidència a menor temperatura, segons resultats preliminars d'un estudi